Predkladacia správa

Ministerstvo dopravy, pôšt a telekomunikácií SR (MDPT SR) pripravilo predmetný materiál v súlade so zámermi Národnej politiky pre elektronické komunikácie, schválenej uznesením vlády SR č. 196/2003 a predkladá sa vláde Slovenskej republiky na schválenie podľa § 6, ods. 2, písm. b) zákona č. 610/2003 Z. z. o elektronických komunikáciách.	
 
	Vzhľadom na množstvo nových dokumentov, ktoré sú každoročne vydávané v oblasti rádiokomunikácií, najmä na medzinárodnej úrovni, je potrebné pravidelne v jednoročnom cykle aktualizovať a vydávať schválené zmeny. Po prijatí záverov Svetovej rádiokomunikačnej konferencie, ktorá sa koná spravidla raz za 3 - 4 roky,  MDPT SR pripravilo v spolupráci s Ministerstvom obrany SR (MO SR), Ministerstvom vnútra SR (MV SR), Slovenskou informačnou službou (SIS) a Telekomunikačným úradom SR (TÚ SR) návrh nového znenia Národnej tabuľky frekvenčného spektra (NTFS).

Návrh nového znenia NTFS je vypracovaný na základe Rádiokomunikačného poriadku (RR) Medzinárodnej telekomunikačnej únie (ITU), rozhodnutí a odporúčaní Európskeho výboru pre elektronické komunikácie (CEPT/ECC) s prihliadnutím na závery Svetovej rádiokomunikačnej konferencie (WRC-2007), smerníc ES,  dohôd o využívaní frekvencií medzi MDPT SR, MO SR, MV SR  a SIS a príslušných rozhodnutí TÚ SR.

Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Telekomunikačného úradu Slovenskej republiky.
	
Zmeny v NTFS sú v súlade s Ústavou Slovenskej republiky, so zákonmi, ako aj s medzinárodnými zmluvami a inými dokumentmi, ktorými je Slovenská republika viazaná.	
Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.